b'\n_START_ARTICLE_\nEstudis: revista de l\'Associaci\xc3\xb3 Cultural\n_START_SECTION_\nHist\xc3\xb2ria\n_START_PARAGRAPH_\nEstudis \xc3\xa9s la revista de l\'Associaci\xc3\xb3 Cultural, una entitat formada per la uni\xc3\xb3 de diversos grups de joves reusencs. L\'antiga "Colla del Nap" formada per joves de 16 a 20 anys, es convert\xc3\xad el 1931 en l\'Agrupaci\xc3\xb3 Cultural, i publicaven un Butllet\xc3\xad d\'assaigs de l\'Agrupaci\xc3\xb3 Cultural que dur\xc3\xa0 fins al 1933. Aquesta Agrupaci\xc3\xb3 es fusion\xc3\xa0 amb la "Penya Nyic-Nyc" i es convert\xc3\xad en Associaci\xc3\xb3 Cultural, comen\xc3\xa7ant a editar Estudis, que reflecteix sobretot les activitats de l\'Associaci\xc3\xb3 i les inquietuds dels seus socis. A partir del gener de 1935, quan canvia el domicili al carrer de Gaud\xc3\xad i comparteix local amb el Club Nataci\xc3\xb3 Reus "Ploms" la revista parla tamb\xc3\xa9 de les activitats d\'aquest club._NEWLINE_\xc3\x89s una mostra de les activitats intel\xc2\xb7lectuals dels joves reusencs en tot els \xc3\xa0mbits: culturals, cient\xc3\xadfics, pol\xc3\xadtics, socials i recreatius. Tamb\xc3\xa9 s\'interessa pels temes que afecten Reus. Essencialment cultural, es defineix com a "liberal i oberta a totes les ideologies". "Volem contribuir a fer un poble conscient i capacitat, infiltrant-li una cultura i una escola de qu\xc3\xa8 est\xc3\xa0 mancat. No venim a fer pol\xc3\xadtica [...] serem portanveu d\'aspiracions m\xc3\xbatues, clar\xc3\xad de la m\xc3\xa9s ampla accepci\xc3\xb3 liberal..."\n_START_SECTION_\nCol\xc2\xb7laboradors\n_START_PARAGRAPH_\nEl director era August Mercad\xc3\xa9 Ramon. Els redactors habituals eren Josep M. Ferrando, J. Camprub\xc3\xad Penas, i Miquel Fullat. Com a col\xc2\xb7laboradors hi figuren Ant\xc3\xb2nia Abell\xc3\xb3, Miquel Agramunt, Antoni Correig, Isidre Fontana, Ramon Pallej\xc3\xa0, Joaquim Santasusagna, Francesc Tosquelles, Enric Vernet, Joaquim Bargall\xc3\xb3 i altres. _NEWLINE_Tamb\xc3\xa9 hi van publicar textos Josep Caix\xc3\xa9s, C\xc3\xa8sar Ferrater, Pere Cavall\xc3\xa9, Dom\xc3\xa8nec Freixa, Joan Gilabert Romagosa, Antoni Mart\xc3\xad Bages, Llu\xc3\xads Mas Oss\xc3\xb3, Josep Recasens i Mercad\xc3\xa9, Josep Sim\xc3\xb3 i Bofarull, Josep Sol\xc3\xa9 Barber\xc3\xa0, Francesc Tous, i altres.\n_START_SECTION_\nAspectes t\xc3\xa8cnics\n_START_PARAGRAPH_\nSortia cada mes. Tenia mida foli, entre 16 i 40 p\xc3\xa0gines a una columna i s\'imprimia a la Impremta Foment de Marian Roca. La redacci\xc3\xb3 estava situada a la seu de l\'Associaci\xc3\xb3 Cultural, al raval de Francesc Maci\xc3\xa0 fins al gener de 1935 i al carrer de Gaud\xc3\xad des d\'aquella data. Alguns n\xc3\xbameros porten dibuixos o fotografies.'